Rostov Donal

**Rostov Donal** ( [rɐˈstof nə dɐˈnu], paksus muite *Rostov* paginas) om millionerlidn, kaikiš järedamb Venäman suves. Se om Rostovan agjan i Federativižen Suviümbrikon administrativine keskuz da kaikiš suremb lidn.

Tetab muštatiž sanub: «Odess om mamam, Rostov om tatam».

## Istorii
Eländpunktan aluz om pandud vl 1749 Jelizaveta Petrovna-imperatornaižen kirjeižen mödhe. Se sai lidnan statusad vl 1807.

Rostov Donal šingotase mašinansauvomižen tegimil (villän da sötkenobradindkombainad, punolendimed, santehnižed segoitimed, mašiništ kebnan tegimišton täht), sodaradiosidon ladimiden pästandal, sömtegimištol (pühävoi, olud, tabak).

## Geografijan andmused

Lidn sijadase agjan suvipäivlaskmas, Päivnouzmaižen Evropan alangišton suvipäivlaskmas, seižub Don-jogen oiktal randal tobjimalaz, 50 m ü.m.t. keskmäižel korktusel.

Matkad Rostovan keskuzpalaspäi jogensuhusai da Azovmerhesai om 46 km, matkad Moskvhasai om 1092 km. Ezilidnad oma Aksai päivnouzmas, Bataisk suves i Azov suvipäivlaskmaižes poles.

Klimat om ven kontinentaline. Voden keskmäine lämuz om +9,9 C°, kezakun-elokun +21,6..+24 C°, tal'vkun-uhokun −1,3..−3 C°. Ekstremumad oma −31,9 C° (viluku) i +40,2 C° (heinku, eloku). Kezaaigan minimum om −0,1 C° (kezaku), tal'vaigan maksimum om +19,8 C° (uhoku). Paneb sadegid 618 mm vodes, läz tazomäras kuidme (38..59 mm kus), no sadegiden lugumär voib vajehtuda lujas voz' voden jäl'ghe. Paneb lunt 55 päiväd vodes keskmäras. Kun keskmäine relätivine nepsuz vajehtase 61..66 % röunoiš sulakus-sügüz'kus, 75..86 % redukus-keväz'kus. Tal'v om pil'vekaz, eloku om kaikiš päivoikahamb ku.

## Administrativine jagand

Rostov Donal om lidnümbrikon üks'jäižeks eländpunktaks.

**Nügüd' oma sauvomas lidnas:**
* ühesanz' rajon — Levencovan, sijadase Nevondkundaližen rajonan röunoiš. Sen üks' päižiš prospektoišpäi nimitase Aleksandr Solženicinan oiktastuseks.
* kümnenz' rajon — Suvorovan, Venäman Vastustuzministerstvan pensiimehiden da sodamehiden elämha tobjimalaz, tähäsai mülüb Oktäbrskii-rajonha.

## Tobmuden struktur

Kaik om nell'kümne valitud deputatad Rostov-lidnan Dumas. Peitol'ne änestuz tegese koumemandatižiš valičendümbrikoiš mažoritarižen valičemižsisteman pohjal. Deputatad pandas eloho ičeze valdatusid aigotel'di, heiden valdatusiden strok om viž vot. Duman ezimez' radab lidnan pämeheks.

Vll 1996−2014 Mihail Černišov radoi lidnan pämehen (meran), sid' tühjitadihe meran radsijad. Vitalii Kušnaröv radab lidnan administracijan pämehen vn 2016 kül'mkuspäi.

## Eläjad
Rostov Donal om millionerlidnaks vspäi 1987. Vn 2010 Venäman rahvahanlugemižen mödhe lidnan eläjiden lugu oli 1,089,261 ristitud. Kaikiš suremb lidnan ristitišt oli 1,142,162 eläjad vl 2021. Kaik eläb enamba 2,16 mln ristituid Rostovan aglomeracijan röunoiš. Läz 2,7 mln eläjid om Rostovan i Šahtin policentrižes aglomeracijas (2013, koumanz' surtte valdkundas).

Rahvahad (enamba 0,2 % vl 2010, ozutadud rahvahudenke): venälaižed — 90,1 %, armenijalaižed — 3,4 %, ukrainalaižed — 1,5 %, azerbaidžanlaižed — 0,6 %, totarlaižed — 0,5 %, gruzijaižed — 0,4 %, vaugedvenälaižed — 0,3 %, korejalaižed — 0,3 %, evrejalaižed — 0,2 %, toižed rahvahad — 2,7 %.

## Lidnan praznikad
Lidnan päiv praznikoičese sügüz'kun koumandel pühäpäiväl.

## Tetabad ristitud
;Sündnuded
* Irina Allegrova (sünd. 1952) — Nevondkundaližen Ühtištusen i Venäman estradan pajatai naine, aktris.
* Aleksandr Kaidanovskii (1946−1995) — oli Nevondkundaližen Ühtištusen i Venäman akt'or, režissör da scenarist.
* Viktorija Lopiröva (sünd. 1983) — Venäman model' da TV-vedai.
* Eva Rivas (Valerija Rešetnikova-Caturän) (sünd. 1987) — Venäman da Armenijan popmuzikan armenijankel'ne (päpaloin) pajatai naine.
* Sergei Žigunov (sünd. 1963) — Nevondkundaližen Ühtištusen i Venäman akt'or, kinon prodüser da TV-vedai.

;Elänuded
* Tat'jana Kotova (sünd. 1985) — Venäman model', Venäman da Ukrainan estradan pajatai naine.

## Homaičendad


## Irdkosketused
* Lidnan Duman da lidnan Administracijan oficialine sait (''rostov-gorod.ru''). 
* Rostov Donal agjan turizman oficialine sait (''visitdon.ru'').  *(+äikel'ne avtomatine känduz)*